Doi copii, de 7 şi 11 ani, precum şi mama acestora, au ajuns la spital, duminică, cu arsuri grave, după ce tatăl i-a ars din greşeală cu injectorul cu care pârlea porcul.
Bărbatul, după ce a sacrificat animalul, a vrut să îl pârlească. Din cauza presiunii, a pierdut controlul furtunului, iar flacăra i-a atins pe cei trei. La faţa locului au ajuns mai multe ambulanţe, care au transportat victimele la spital, cu arsuri de gradul 1 şi 2.
Cel mai afectat a fost băiatul de 11 ani, care a suferit arsuri în proporţie de 35%, pe față, mâini și abdomen. Pacienţii sunt stabili, iar cei doi copii au fost transferaţi la Spitalul Clinic Sf. Maria din Iaşi.
A fost deschis un dosar penal pentru vătămare corporală din culpă.